ΓΡΑΠΤΗ ΕΡΩΤΗΣΗ E-0334/99

υποβολή: Gianni Tamino (V) προς την Επιτροπή

(23 Φεβρουαρίου 1999)

Θέμα: Εγκατάσταση αποτέφρωσης πουλερικών

Η επαρχία του Forlì αποτελεί το σημαντικότερο πτηνοτροφικό κέντρο της Ιταλίας, με συγκέντρωση εκτροφείων που αλλοιώνει πλήρως τη σχέση μεταξύ καλλιεργήσιμων γαιών, αριθμού εκτρεφομένων πτηνών και κατοίκων, με σοβαρές συνεπακόλουθες επιπτώσεις στο περιβάλλον και την υγεία.

Τα τέσσερα μεγαλύτερα πτηνοτροφεία της περιοχής συμφώνησαν να λύσουν το θέμα της διάθεσης των πτηνοτροφικών αποβλήτων με την κατασκευή αποτεφρωτικής μονάδας, αποτεφρωτικής ικανότητας 220.000 τόννων ετησίως.

Μέχρι σήμερα, η διάθεση των πτηνοτροφικών αποβλήτων γινόταν με ελεγχόμενη διασκόρπιση απευθείας στο έδαφος, ως οργανικό λίπασμα. Μοναδικό μειονέκτημα ήταν η δυσοσμία που θα μπορούσε να αντιμετωπιστεί μέσω μιας προληπτικής διαδικασίας αποσύνθεσης σε μικρές εγκαταστάσεις, με περιορισμένες περιβαλλοντικές επιπτώσεις, που θα μπορούσαν να λειτουργούν πλησίον των πτηνοτροφικών μονάδων. Η καύση των πουλερικών θα στερούσε από τη γεωργία μια σημαντική πηγή προμήθειας λιπάσματος, που θα έπρεπε να αντικατασταθεί από την ευρεία χρήση χημικών συνθετικών λιπασμάτων, με συνεπακόλουθες ατνητικές περιβαλλοντικές επιπτώσεις σε μια περιοχή που ήδη είναι βεβαρυμένη με εντατικές γεωργικές καλλιέργειες, και με κίνδυνο απερήμωσης λόγω της συνεχούς μείωσης των οργανικών συστατικών στη σύνθεση του εδάφους. Το σχέδιο απερρίφθη από την κοινότητα της Cesena, αλλά υπεβλήθη στην κοινότητα του Sogliano, στην Περιφέρεια Emilia-Romagna, καθώς και στα Υπουργείο Βιομηχανίας, Υγείας και Περιβάλλοντος.

Πιστεύει η Επιτροπή ότι ένα τέτοιο έργο μπορεί να θεωρηθεί συμβιβάσιμο με τους ευρωπαϊκούς στόχους όσον αφορά την προστασία των εδαφών που κινδυνεύουν από απερήμωση και με την οδηγία 85/337/ΕΟΚ(1) σχετικά με την εκτίμηση των περιβαλλοντικών επιπτώσεων;

Απάντηση της κας Bjerregaard εξ ονόματος της Επιτροπής

(26 Απριλίου 1999)

Βάσει των πληροφοριών που παρέχονται από το Αξιότιμο Μέλος του Κοινοβουλίου, φαίνεται ότι το επίμαχο έργο (αποτεφρωτής δυναμικότητας 200.000 τόννων ετησίως) εμπίπτει στο πεδίο εφαρμογής της οδηγίας του Συμβουλίου 85/337/ΕΟΚ περί της εκτιμήσεως των επιπτώσεων ορισμένων δημοσίων και ιδιωτικών έργων στο περιβάλλον(2) και, ειδικότερα, πρόκειται για έργο που υπάγεται στις κατηγορίες του παραρτήματος ΙΙ. Τα έργα αυτά υπόκεινται σε εκτίμηση των περιβαλλοντικών επιπτώσεων όταν τα κράτη μέλη θεωρούν ότι τα χαρακτηριστικά τους το επιβάλλουν. Ωστόσο, όσον αφορά τα έργα αυτά, τα κράτη μέλη είναι υποχρεωμένα να προβούν σε προκαταρκτική εκτίμηση προκειμένου να κριθεί το κατά πόσον είναι σκόπιμο να υπαχθούν σε εκτίμηση των περιβαλλοντικών επιπτώσεων.

Το σχετικό με την αποτέφρωση έργο πρέπει να θεωρηθεί ως συμβατό με την οδηγία 85/337/ΕΟΚ εφόσον συμμορφώνεται με τις διατάξεις της. Σε περίπτωση διενέργειας εκτίμησης των περιβαλλοντικών επιπτώσεων, ή διενέργειας προκαταρκτικής εκτίμησης προκειμένου να κριθεί το κατά πόσον είναι αναγκαία η καθαυτό διαδικασία της εκτίμησης, δεν προκύπτει παράβαση της κοινοτικής νομοθεσίας. Τα άλλα στοιχεία στα οποία αναφέρεται το Αξιότιμο Μέλος του Κοινοβουλίου δεν φαίνονται να σχετίζονται με το ζήτημα.

(1) ΕΕ L 175 της 5.7.1985, σελ. 40.

(2) ΕΕ L 175 της 5.7.1985.